Wer kennt das nid: Dü hesch verschlafu, äs schiffut und dasss der dine Bus grad vor der Nasa durgfahru isch, hilft diner Lüna öi nimme opschi. De halt doch mim Wello, deichsch dü dier, geisch ini Garage/Wellochäller und mit es bitzji Glick hesch sogar no es bitzji Luft ine Pnö. Ok, schwingsch dri druf und ab geit's, üs uf d'Schtrass want sche fasch a flüechu, will a) dri Brilla scho  vertropfte und b) agluffni isch. Wenn di bis jetz no keis Auto uberfahru het, hesch di aber sicher scho dri Mal uber irgendes Camio gnärvt, wa scho wider vill z noch näbs dier dur isch. Jetz no füf mal bi drischpurige linggs abbiegu und de bisch scho im Büro - gätschnassus, ds Gwand chläbt der am Körper und d'Haar im Gsicht, ds Dossier want geschter nomal hesch wellu alüegu isch nummu meh es Chnulldschi Papier und uberall want schteisch gitz en Gillu… hmm, tehnt das bikannt? Ok, der Momänt in der Affuhitz appa  nid, aber an Räguwätter z'deichu isch doch immer schön - bisch nid öi scho ganz sentimental? Was nid? Janu, de nimmi mal a, dass dü entwäder immer mit dum Auto/Bus/Zug/Tram geisch ga schaffu oder dis Wellu allpot kei Luft ine Pnö het und dü darum gäru duru Rägu seklusch oder dü im Wallis wohnsch.